Daerah Tanjung Manis

Tanjung Manis ialah sebuah daerah yang terletak di bawah pentadbiran Bahagian Mukah, wilayah Sarawak, Malaysia. Daerah ini memiliki keluasan sebanyak 730 kilometer persegi dan jumlah penduduk seramai 7,946 orang pada tahun 2020. Majoriti penduduk di daerah ini merupakan masyarakat berbangsa Melanau.

 Sejarah 
Tanjung Manis telah dijadikan sebuah daerah kecil dengan nama Daerah Kecil Belawai pada 7 April 1973 dan terletak di bawah pentadbiran daerah Sarikei di Bahagian Sarikei. Pada 1 Mac 2002, Daerah Kecil Belawai telah diletakkan di bawah pentadbiran Daerah Daro dalam Bahagian Mukah susulan perisytiharan Mukah sebagai sebuah Bahagian yang baharu di Sarawak.

Pada 1 Ogos 2015, Daerah Kecil Belawai telah dinaiktaraf kepada sebuah daerah penuh dan dinamakan sebagai daerah Tanjung Manis.

 Pentadbiran 
Daerah Tanjung Manis terletak di bawah pentadbiran Pejabat Daerah Tanjung Manis yang merupakan sebahagian daripada pentadbiran Bahagian Mukah. Pihak berkuasa tempatan yang mentadbir daerah ini pula ialah Majlis Daerah Matu dan Daro.

 Politik 
Daerah Tanjung Manis diletakkan di bawah dua kawasan Dewan Undangan Negeri (DUN) iaitu Kuala Rajang (N41) dan Semop (N42) yang terletak di bawah kawasan Parlimen Tanjong Manis (P206).

 Geografi 
Daerah Tanjung Manis terletak di barat negeri Sarawak, dan di barat daya bahagian Mukah. Daerah Tanjung Manis bersempadan dengan daerah Daro di utara, daerah Meradong di timur, daerah Sarikei di selatan dan Laut China Selatan di barat.

Daerah Tanjung Manis mempunyai keluasan kira-kira 730 kilometer persegi. Bentuk muka bumi daerah ini secara keseluruhannya merupakan kawasan rata dan mendatar, dengan ketinggian maksimum yang hanya mencecah 32 meter. Daerah ini juga berada di kawasan pesisir pantai dan lembah sungai. Antara sungai utama yang mengalir di daerah ini termasuklah Batang Belawai, Batang Paloh dan Sungai Bangau. 

 Demografi 

Berdasarkan bancian Malaysia 2020, jumlah penduduk di daerah Tanjung Manis ialah seramai 7,946 orang dengan kepadatan penduduk 11 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 2,539 isi rumah dengan 3,814 tempat kediaman. Majoriti penduduk di daerah Tanjung Manis merupakan Bumiputera selain Melayu, dengan majoriti antara mereka berbangsa Melanau. Antara komuniti lain yang mendiami daerah ini termasuklah Iban, Melayu dan Cina dan Bidayuh. Penduduk bukan warganegara terdiri daripada 623 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu853Bumiputera lain6,348Cina109India1Lain-lain12Bukan warganegara -623Jumlah7,946

 Agama 

Di daerah Tanjung Manis, agama Islam merupakan agama paling ramai penganut dengan peratusan lebih 79 peratus diikuti agama Kristian sebanyak lebih 15 peratus. Sebanyak lebih dua peratus penduduk di daerah ini tidak beragama atau ateisme. Terdapat juga penduduk beragama lain seperti Buddha dan Hindu yang membentuk kumpulan minoriti dengan peratusan sekitar satu peratus.
+Bilangan penduduk mengikut agama (2020)AgamaJumlahIslam6,317Kristian1,241Tidak beragama217Buddha47Hindu2Lain-lain122Jumlah7,946

 Pengangkutan 
Perhubungan utama daerah ini ialah pengangkutan darat, namun terdapat 30% kawasan di Daerah Tanjung Manis masih perlu menggunakan pengangkutan air seperti Paloh, Stalun, Sebayang, Sungai Berangan dan Telok Gelam. Jaringan jalan raya di daerah ini menghubungkan daerah-daerah disekitar melalui perkhidmatan feri serta akses ke bandar besar yang terdekat seperti Bandar Sibu.

Di daerah Tanjung Manis juga terdapat sebuah lapangan terbang kecil, iaitu Lapangan Terbang Tanjung Manis.

 Rujukan 

 Laman utama 

 Laman web rasmi Pejabat Daerah Tanjung Manis - maklumat berkaitan Daerah Tanjung Manis

Kategori:Daerah di Bahagian Mukah